অফিস টাইমে ফের মেট্রো বিভ্রাট, চরম দুর্ভোগে যাত্রীরা

কলকাতা: অফিসের ব্যস্ত সময় ফের মেট্রো (Kolkata Metro) বিভ্রাট। সময় মতো চলল না মেট্রো। টালিগঞ্জ (Tollygunge Metro) থেকে শহিদ ক্ষুদিরাম (Khudiram Metro)পর্যন্ত মেট্রো পরিষেবা মিলছে না বলে খবর। বৃহস্পতিবার সকাল অফিসটাইমে স্টেশনে স্টেশনে অপেক্ষায় বহু মানুষ, চূড়ান্ত যাত্রী দুর্ভোগ (Passengers Suffer)। দ্রুত গন্তব্যে পৌঁছতে মেট্রোর উপরই ভরসা রাখেন তাঁরা। কিন্তু জানা যাচ্ছে, ৪০ মিনিট পেরিয়ে যাওয়ার পরও ঢুকছে না কোনও মেট্রো। চরম বিপাকে যাত্রীরা। যদিও মেট্রো কর্তৃপক্ষ জানান, পরিষেবা স্বাভাবিকই রয়েছে।

অফিস টাইমে প্রায়ই এমন গন্ডগোল চলছে, পরিষেবা নিয়ে ভুরি ভুরি অভিযোগ যাত্রীদের। জানা গিয়েছে, এদিন সকাল ১০ টার পর থেকে এই সমস্যা শুরু হয়েছে। কিন্তু কেন তা এখনও স্পষ্ট নয়। এমনকী মেট্রোর তরফেও এই নিয়ে কিছু জানানো হয়নি। যাত্রীদের অভিযোগ, প্রায় ৪০ মিনিট কেটে গেলেও মেট্রো পাওয়া যায়নি। ফলে দীর্ঘক্ষণ দাঁড়িয়ে স্টেশনে। যদিও দক্ষিণেশ্বর থেকে টালিগঞ্জ পর্যন্ত মেট্রো পরিষেবা স্বাভাবিক আছে। মেট্রোর জনসংযোগ আধিকারিক বলেন, ‘মহানায়ক উত্তম কুমার থেকে শহিদ ক্ষুদিরাম স্টেশনের মধ্যে আপ লাইনে তিনটি মেট্রো রয়েছে। প্রত্যেক স্টেশনেই রয়েছে মেট্রো।’ পরিসংখ্যান তুলে ধরে তিনি দাবি করেন মেট্রো পরিষেবা যে স্বাভাবিক তা এতেই স্পষ্ট।

আরও পড়ুন: ষষ্ঠী থেকে শুরু,পুজো পরিক্রমার সূচি ঘোষণা করল পশ্চিমবঙ্গ পরিবহণ নিগম

রক্ষণাবেক্ষণের কারণে কবি সুভাষ স্টেশন অনির্দিষ্টকালের জন্য বন্ধ রাখা হয়েছে। ফলে ব্লু লাইনের প্রান্তিক স্টেশন এখন শহিদ ক্ষুদিরাম। ট্রেনের লাইন পরিবর্তনের সমস্যা থাকায় শহিদ ক্ষুদিরাম স্টেশনে আসা ট্রেনগুলো আবার দক্ষিণেশ্বরগামী হয়ে ফিরে যাচ্ছে। ফলে স্বাভাবিক ভাবেই শহিদ ক্ষুদিরাম স্টেশনে থেকে দক্ষিণেশ্বর ও দমদমগামী মেট্রোয় বাড়ছে ভিড়। এতে একই লাইনে ট্রেন দাঁড়িয়ে পড়ে এবং যাত্রীদের ভোগান্তি বেড়ে যাচ্ছে। মেট্রোয় দুর্ভোগ নিত্যদিনের ঘটনা হয়ে দাঁড়িয়েছে। কখনও টানেলে জল দাঁড়িয়ে যাচ্ছে তো কখনও যান্ত্রিক ত্রুটি। এমনকী নির্ধারিত সময়ের অনেক পড়ে পড়ে মিলছে পরিষেবা। যা নিয়ে ক্রমশ ক্ষোভ বাড়ছে যাত্রীদের মধ্যে। এরমধ্যেই আজ বৃহস্পতিবার ফের মেট্রো বিভ্রাট। ফলে যাত্রীরা যানজট ও দেরিতে পৌঁছানোর শিকার হচ্ছেন।

অন্য খবর দেখুন